钦定古今图书集成/明伦汇编/官常典/第103卷 > 《请建置有成国之制疏》刘颂
## 钦定古今图书集成/明伦汇编/官常典/第103卷 > 《请建置有成国之制疏》刘颂

“三代，并建明德，以藩帝室，延祚久远，近者五六百岁，
远者千载。秦氏罢侯置守，二世而亡。汉承周、秦之后，
杂而用之，前后二代，各二百馀年，揆其封建，强弱不适，不尽事中。然迹其衰亡，常在同姓失职；诸侯微时，
不在强盛。昔吕氏之乱，赖齐代以宁社稷；七国叛逆，
梁王捍之，以弥其难。自是之后，威权日削，王莽得以”
遂其奸谋，倾荡天下。光武绍起，虽封树子弟，而不建
成国之制，祚亦不延。魏氏乘之，圈闭亲戚，幽囚子弟，
是以神器速倾，天命移在陛下。又魏氏时三方未宾，
实有战国相持之势。大晋之兴，宣帝定燕，太祖平蜀，
陛下灭吴，可谓功格天地。宜因盛明之时，开启土宇，
使同姓必王，建久安于万载，垂长世于无穷。今诸王
裂土，皆兼于古之诸侯，而君贱其爵，臣耻其位，莫有
安志，其故何也？法同郡县，无成国之制故也。今之建
置，宜一如古典。